b'\n_START_ARTICLE_\nAhrensburgin kulttuuri\n_START_PARAGRAPH_\nAhrensburgin kulttuuri oli Saksassa vallinnut j\xc3\xa4\xc3\xa4kauden p\xc3\xa4\xc3\xa4ttymisen aikainen kulttuuri, jossa ihminen sai elantonsa pyyt\xc3\xa4m\xc3\xa4ll\xc3\xa4 keskisuurta ja pienriistaa j\xc3\xa4\xc3\xa4kauden aikaisen suurriistan h\xc3\xa4vitty\xc3\xa4. Ahrensburgin kulttuuri tunnetaan siit\xc3\xa4, ett\xc3\xa4 se viimeist\xc3\xa4\xc3\xa4n k\xc3\xa4ytti jousta ja nuolta varmuudella ._NEWLINE_Ei tiedet\xc3\xa4, liittyyk\xc3\xb6 Ahrensburgin kulttuuri Hampurin kulttuuriin, mutta ajallisesti se on sen seuraaja. Ahrensburgiin liittyv\xc3\xa4t ensimm\xc3\xa4iset nuolil\xc3\xb6yd\xc3\xb6t. Kulttuurin alue oli melko l\xc3\xa4hell\xc3\xa4 j\xc3\xa4\xc3\xa4tik\xc3\xb6n reunaa vaivaiskoivua kasvaneella tundralla, jolta se levisi it\xc3\xa4\xc3\xa4n aina Volga-Oka -joelle asti. Se levisi my\xc3\xb6s Pohjois-Puolaan ja Etel\xc3\xa4-Tanskaan. Ahrensburgin kulttuuri ei ollut pieni\xc3\xa4 kiviesineit\xc3\xa4 valmistava mesoliittinen kulttuuri. Sen aikana kirveit\xc3\xa4 ja mikroliittej\xc3\xa4 ei viel\xc3\xa4 valmistettu mesoliittiseen tapaan, mutta mikroliittitekniikkaa ennakoivia esineit\xc3\xa4 kyll\xc3\xa4kin._NEWLINE_Ahrensburgin kulttuuriin liittyvi\xc3\xa4 l\xc3\xb6yt\xc3\xb6j\xc3\xa4 on tehty muun muassa Meiendorfista, Stellmoorista ja B\xc3\xb6rneckesta. Kulttuuri ajoittuu j\xc3\xa4\xc3\xa4kauden p\xc3\xa4\xc3\xa4ttymisen aikaiseen kylm\xc3\xa4\xc3\xa4n nuorempaan dryaskauteen. Ahrensburgilaiset olivat pitk\xc3\xa4kalloista it\xc3\xa4ist\xc3\xa4 tyyppi\xc3\xa4, eiv\xc3\xa4tk\xc3\xa4 he olleet todenn\xc3\xa4k\xc3\xb6isesti samoja kuin Hampurin kulttuurin luojat. Asumusten ymp\xc3\xa4rille kasattiin kivi\xc3\xa4, mit\xc3\xa4 ei ole todettu tehdyn Hampurin kulttuurissa. Ahrensburgilaiset laskivat uhrimenoissa j\xc3\xa4rviin peuran luita samantyyppisesti kuin Hampurin kulttuurissa. Ahrensburgilaisilla oli peuranp\xc3\xa4inen kulttipaalu, jollaista my\xc3\xb6s suomalais-ugrilaiset ovat k\xc3\xa4ytt\xc3\xa4neet.'